open-index/open-wikipedia-markdown huggingface dataset:
מיכה אנקורי

**מיכה אנקורי** (נולד ב-1938) הוא פסיכולוג קליני מומחה ישראלי ומחבר ספרים על היבטים פסיכולוגיים של הקבלה ותנועת החסידות.

## קורות חיים
מיכה אנקורי נולד בכפר ויתקין. למד פיזיקה ומתמטיקה בפקולטה לפיזיקה ובפקולטה למתמטיקה בטכניון ובאוניברסיטת תל אביב. לאחר מכן למד פסיכולוגיה באוניברסיטת תל אביב. את הדוקטורט עשה בהדרכת פרופ' אפרים פישביין על השפעה מעכבת של לימוד החשבון בשנים הראשונות של בית הספר היסודי על התפתחות החשיבה המתמטית.

בשנת 1986 יזם והקים יחד עם רעייתו עדית ואחרים את בית הספר הדמוקרטי בחדרה. במקביל לימד במכללת בית-ברל.

אנקורי מוסמך כפסיכולוג קליני, וחבר ב"חברה היונגיאנית החדשה", שהוא נמנה עם מייסדיה (הוקמה בשנת 2000). מכהן כיועץ אקדמי של התוכנית הצפונית לפסיכותרפיה יונגיאנית במכללת אורנים שעברה למכללת רופין. בנוסף עוסק בחקר המיסטיקה היהודית ובגילוי היבטים פסיכולוגיים באגדות חז"ל ובתורת הקבלה, ופרסם מספר מאמרים וספרים בתחום.

## ספריו
* **וזה היער אין לו סוף - מיסטיקה יהודית ופסיכולוגיה אנליטית**, הוצאת רמות, 1991.
* **הלב והמעיין - חסידות ופסיכולוגיה אנליטית**, הוצאת רמות, 1991.
* **מרומי רקיעים ותחתיות שאול - מסע הנפש של רבי נחמן מברסלב**, הוצאת רמות, 1994.
* **הפסיכולוגיה של החלום**, הוצאת פרולוג, 1999.
* **בסוד לויתן - מחשבת ישראל במבט מיתולוגי-פסיכולוגי** (יחד עם אוהד אזרחי), הוצאת מודן, 1994.
* **דברי חלומות - היחיד והחלום, המיתוס והשבט**, הוצאת דופן, 2008.

## לקריאה נוספת
*מיכה אנקורי, **לארץ-ישראל: מסע נפש – משאת נפש**, "דימוי", 19, תשס"א 2001.
*מיכה אנקורי, **פרטי, לאומי ואוניברסלי בחלומו של רבי נחמן**, "דבר", אוקטובר 1982.

## קישורים חיצוניים

* מיכה אנקורי, ביוגרפיה ומאמרים, באתר החברה היונגיאנית החדשה
* 
* 

## הערות שוליים

קטגוריה:כפר ויתקין: אישים
קטגוריה:פסיכולוגים קליניים ישראלים
קטגוריה:בוגרי הטכניון - מכון טכנולוגי לישראל
קטגוריה:בעלי תואר דוקטור מאוניברסיטת תל אביב
קטגוריה:סגל המכללה האקדמית בית ברל
קטגוריה:עוסקים בפסיכולוגיה יהודית
קטגוריה:חוקרי קבלה
קטגוריה:חוקרי חסידות
קטגוריה:ישראלים שנולדו ב-1938
רנה קאסן

**רנה סמואל קסין** (בצרפתית: **René Samuel Cassin**, ההיגוי בצרפתית - רנה קאסן, שמו העברי: שמואל קצין; 5 באוקטובר 1887 – 20 בפברואר 1976) היה משפטן יהודי צרפתי, חתן פרס נובל לשלום. כיהן כפרופסור למשפטים באוניברסיטת ליל ובהמשך באוניברסיטת פריז.

## ביוגרפיה
נולד בבאיון שבדרום-מערב צרפת, בנם של גבריאל (לבית דרייפוס) והסוחר אנרי קסין. למד משפטים והפך לפרופסור למשפט אזרחי באוניברסיטת פרובנס, ולאחר מכן באוניברסיטת פריז. נלחם ונפצע במלחמת העולם הראשונה.

היה נציג צרפת בחבר הלאומים בין השנים 1924–1938. עם פרוץ מלחמת העולם השנייה וכיבוש צרפת, היה בין הראשונים שהצטרפו לממשלת צרפת הגולה ולשארל דה גול שעמד בראשה. בממשלת צרפת הגולה שימש בתפקידים שונים והיה יועץ קרוב של דה גול.

עם סיום המלחמה נמנה בין פעילי זכויות האדם שהקימו מחדש את הליגה הצרפתית לזכויות האדם, לאחר שזו הוצאה מהחוק על ידי ממשלת וישי. הוא ניסח את הטיוטה הראשונה של ההכרזה לכל באי עולם בדבר זכויות האדם של האו"ם והיה לחבר בוועדה לזכויות אדם של האו"ם. קסין היה גם חבר, ומאוחר יותר גם הנשיא של בית הדין האירופי לזכויות אדם בשטרסבורג. על פועלו בכתיבת "ההכרזה לכל באי עולם בדבר זכויות האדם" זכה בפרס נובל לשלום לשנת 1968.

בשנת 1946 עזר לייסד את מועצת הארגונים היהודיים העולמיים – ארגון זכויות אדם יהודי – ועמד בראשה. היה גם פעיל בארגון "כל ישראל חברים" בצרפת ועמד בראש הארגון משנת 1943 ועד למותו בשנת 1976. הוא לחם למען זכויות היהודים בצרפת, והיה פעיל ציוני.

## פרסים והוקרה
* דוקטור לשם כבוד מהאוניברסיטה העברית בירושלים - 1968.
* דוקטור לשם כבוד מישיבה יוניברסיטי - 1973.

## הנצחה
בשנת המאה להולדתו זכה לכבוד השמור לגדולי בניה של צרפת, וארונו הועבר לפנתאון של פריז.

בית הספר התיכון רנה קסין בשכונת מעלות דפנה בירושלים נקרא על שמו, ופועל ברוח ההומניזם שייצג קסין.
טקסט=ככר רנה קסין במקוה ישראל|ממוזער
הכיכר המרכזית במקוה ישראל שהוקמה על ידי "כל ישראל חברים", נקראת על שמו של רנה קסין.                                                       

## קישורים חיצוניים

* Nobel Committee Information for Cassin
* CCJO.RenéCassin Human Rights Group
* 
* 
* 

## הערות שוליים

קטגוריה:זוכי פרס נובל יהודים צרפתים
קטגוריה:זוכי פרס נובל לשלום
קטגוריה:משפטנים יהודים צרפתים
קטגוריה:פעילים ציונים בצרפת
קטגוריה:מעוטרי אות לגיון הכבוד
קטגוריה:מעוטרי צלב המלחמה
קטגוריה:מעוטרי מדליית הרזיסטנס
קטגוריה:יהודים אנשי הכוחות המזוינים של צרפת במלחמת העולם הראשונה
קטגוריה:מעוטרי אות מסדר השחרור
קטגוריה:צרפת החופשית: אישים
קטגוריה:סגל אוניברסיטת ליל צפון צרפת
קטגוריה:שרי המשפטים של צרפת
קטגוריה:דיפלומטים צרפתים
קטגוריה:דיפלומטים יהודים
קטגוריה:מקבלי תואר דוקטור לשם כבוד מהאוניברסיטה העברית בירושלים
קטגוריה:סגל אוניברסיטת פריז
קטגוריה:אישים הקבורים בפנתאון של פריז
קטגוריה:זוכי פרס האומות המאוחדות בתחום זכויות האדם
קטגוריה:צרפתים שנולדו ב-1887
קטגוריה:צרפתים שנפטרו ב-1976
שרה צ'יילדרס פולק

ממוזער|250px|שמאל|שרה פולק
**שרה צ'יילדרס פולק** (באנגלית: **Sarah Childress Polk**; 4 בספטמבר 1803 - 14 באוגוסט 1891), אשתו של נשיא ארצות הברית ג'יימס פולק הייתה הגברת הראשונה של ארצות הברית בין ה-4 במרץ 1845 ועד 4 במרץ 1849.

## ביוגרפיה
שרה צ'יילדרס הייתה בתם של קפטן ג'ואל צ'יילדרס (Joel Childress) ואליזבת צ'יילדרס (Elizabeth Childress). שרה נולדה במטע במרפריסבורו שבטנסי, ולמדה בבית ספר בנאשוויל ומאוחר יותר במכללת סיילם בקרוליינה הצפונית.

שרה נישאה לג'יימס פולק - אז חבר בית הנבחרים של טנסי ב-1 בינואר 1824 בהיותו בן 28 ובהיותה בת 20. לבני הזוג לא היו ילדים, אולם הם גידלו את אחיינם מרשל טייט פולק (1831–1884) ואת אחייניתה שרה פולק ג'טון (1847–1924).

שרה ליוותה את בעלה במסעותיו הפוליטיים, ואף כתבה את מרבית נאומיו, תכתובותיו ויעצה לו בהחלטותיו.

בשל אדיקותה הדתית ואמונתה הפרסביטריאנית לא השתתפה בנשפי ריקודים (למעט טקס השבעת בעלה בו לא רקדה) וכן לא הלכה לתיאטרון.

לאחר תום כהונת בעלה עברו השנים לגור בבית פולק שבנאשוויל, שם בעלה נפטר לאחר שלושה חודשים. לאחר מותו הלכה שרה פולק במשך שארית חייה - 42 שנים נוספות - לבושה בגדי אלמנות שחורים.
במהלך מלחמת האזרחים האמריקנית היה ביתה של שרה פולק שטח נייטרלי בו נפגשו אנשי צבא מהאיחוד ומהקונפדרציה. היא נפטרה מספר שבועות לפני יום הולדתה ה-88 (וחיה לאחר מותן של הנשים הראשונות ששהו בבית הלבן לאחריה - מארגרט טיילור, אביגייל פילמור, ג'יין פירס, מרי לינקולן, אלייזה ג'ונסון ולוסי ווב הייז).

היא נקברה לצד בעלה בנאשוויל.

## קישורים חיצוניים

* ביוגרפיה באתר הבית הלבן.
* ביוגרפיה באתר הספרייה של הגברות הראשונות
* 
* 

קטגוריה:אמריקאים ילידי טנסי
קטגוריה:הגברות הראשונות של ארצות הברית
קטגוריה:ג'יימס פולק
קטגוריה:אמריקאיות שנולדו ב-1803
קטגוריה:אמריקאים שנולדו ב-1803
קטגוריה:אמריקאיות שנפטרו ב-1891
קטגוריה:אמריקאים שנפטרו ב-1891
ויליאם פרימרוז

**ויליאם פרימרוז** (באנגלית: **William Primrose**; 3 באוגוסט 1903 - 1 במאי 1982) היה ויולן ומורה סקוטי, נחשב לוויולן המפורסם ביותר בזמנו. 
## חייו
פרימרוז נולד בגלאזגו, שם למד כינור. לאחר מכן המשיך למה שהיה אז בית ספר גילדהול למוזיקה בלונדון ומשם עבר לבלגיה ללמוד אצל אז'ן איזאיי, שעודד אותו להחליף את הכינור בוויולה. בשנת 1930 הצטרף אל וורוויק אוונס, ג'ון פנינגטון ותומס פטר כוויולן ברביעיית המיתרים של לונדון. הקבוצה התפרקה בשנת 1935. בשנת 1937 החל לנגן בתזמורת הסימפונית של NBC בניצוחו של ארטורו טוסקניני. כשיצאה השמועה שטוסקניני עומד לעזוב את התזמורת בשנת 1941, התפטר פרימרוז מעבודתו. הקריירה שלו כסולן החלה במסעות קונצרטים עם ריצ'רד קרוקס. אחר כך חתם חוזה עם ארתור ג'ודסון, אמרגן קונצרטים רב-השפעה. בשנת 1944 הזמין קונצ'רטו לוויולה אצל בלה בארטוק. 

מאוחר יותר בחייו נעשה פרימרוז למורה בעל שם, שכתב ספרים אחדים על הנגינה בוויולה ונתן שיעורים ברחבי יפן וארצות הברית, מדי פעם בבית ספר ג'וליארד ובבית הספר איסטמן למוזיקה. בשנת 1972 הוציא לאור את זיכרונותיו ,"A Walk on the North Side".

ויליאם פרימרוז מת מסרטן בפרובו שביוטה.

אוסף שלו היה בסיס לארכיון הויולה הבינלאומי על שם פרימרוז.

## קישורים חיצוניים

קטגוריה:ויולנים
קטגוריה:מוזיקאים בריטים
קטגוריה:זוכי פרס גראמי
קטגוריה:אישים שהונצחו בשדרת הכוכבים של הוליווד: מוזיקה
קטגוריה:בוגרי בית הספר גילדהול למוזיקה ודרמה
קטגוריה:בריטים שנולדו ב-1904
קטגוריה:בריטים שנפטרו ב-1982
מוזג הברים

ממוזער|200px|שמאל
**מוזג הברים** (באנגלית: **Tapper**) הוא משחק מחשב שנוצר בשנת 1983 על ידי מארווין גלאס. גיבור המשחק הוא ברמן. מטרת המשחק היא לחלק בירה ללקוחות חסרי סבלנות ולאסוף כוסות ריקות וטיפים ולהימנע מעימותים עם הלקוחות. בכל שלב עולה הקושי.

## תיאור המשחק
המשחק מתנהל כולו בפאב אשר מכיל ארבעה שולחנות. לקוחות רבים נכנסים לפאב באופן שוטף מצדו הימני של המסך וכולם דורשים משקאות. השחקן חייב להוציא במהירות משקאות ללקוחות בעודם מתקדמים לאורך השולחנות באיטיות לכיוון המוזג. כאשר אחד הלקוחות מצליח להגיע למוזג, הלקוח תופס את המוזג וזורק אותו - דבר אשר עולה לשחקן בנקודת חיים אחת.

המוזג משרת את הלקוחות על ידי כך שהוא ממלא ספל אחד באחד מארבעה ברזים. כאשר הספל מלא, השחקן משחרר את הברז ובאופן אוטומטי הספל מחליק על השולחן לכיוונו של הלקוח אשר מרים את הספל ושותה את המשקה. הלקוחות יתפסו ספלים שמחלקים בכיוונם, רק אם הם אינם עסוקים כבר בשתיית בירה. אם הלקוח לא תפס את הספל (משום שהלקוח עסוק בשתיית הספל הקודם או כי בשולחן לא קיים לקוח), אז הספל ימשיך להחליק עד קצה השולחן והספל יפול על הרצפה - דבר אשר יעלה לשחקן בניקוד. לאחר שהלקוח מסיים לשתות את הספל הוא מחליק את הספל חזרה למוזג. השחקן חייב לאסוף את הספלים הריקים לפני שהם מגיעים לסוף השולחן ונופלים לקרקע. ספל אשר נופל לקרקע עולה נקודת חיים אחת.

הלקוחות גם משאירים טיפים על השולחן למוזג. הטיפ יופיע רק לאחר מספר ספציפי של ספלים ריקים אשר נצרכו על ידי הלקוחות, ויופיעו במקום שבו עמד הלקוח כאשר סיים לשתות את המשקה שלו. לדוגמה, בכל רמות המשחק, הטיפ הראשון ניתן על ידי הלקוח אשר צרך שני משקאות וימצא במקום שבו הלקוח עמד. על ידי איסוף הטיפים, השחקן מרוויח נקודות.

כדי לסיים שלב, השחקן חייב לרוקן את כל הבר מהלקוחות.

ככל שהשלבים במשחק מתקדמים יותר, הלקוחות מהירים יותר ודורשים יותר שתייה, ובכך מצטמצם המרחק בין השחקן ללקוחות.

לאחר שמסיימים את כל 13 השלבים של המשחק, המשחק מתחיל מהשלב הראשון שוב, אשר קשה יותר מהפעם הראשונה עם וריאציות שונות.

## קישורים חיצוניים
* 
* 

## הערות שוליים

קטגוריה:משחקי מחשב
קטגוריה:משחקי וידאו משנת 1983
קטגוריה:משחקי קומודור 64
קטגוריה:משחקי DOS
קטגוריה:משחקי פעולה ממוחשבים
Q*bert

**Q*bert** הוא משחק ארקייד שנוצר בשנת 1982.

המשחק מתנהל על משטח משחק דמוי פירמידה אשר מורכב מקוביות בעלות שלושה צבעים. מטרת המשחק היא לקפוץ מקוביה לקוביה ולגרום לצבע שלה להשתנות. רמת הקושי עולה עם ההתקדמות בשלבי המשחק, כאשר בשלבים המתקדמים צריכים לקפוץ על חלק מהקוביות פעמיים.

הצלחתו של המשחק הובילה לפיתוחם של משחקים נוספים בסגנון דומה, על ידי חברות אחרות. מגרסאות אלו התפרסמה, למשל, גרסת PC בסגנון דומה בשם J-Bird, שפותחה על ידי חברת אוריון.

בשנת 1983 יצאה בעקבות המשחק תוכנית טלוויזיה בשם Q*bert. לסדרה שודרו 19 פרקים.

במאה ה-21 זכה המשחק לאזכורים שונים. בין השאר, בשנת 2007 הוזכר בפרק של הסדרה סאות' פארק, ובשנת 2012 הופיעו דמויות מתוך המשחק בסרט ראלף ההורס, לצד דמויות שונות מתוך משחקי ארקייד קלאסיים. בשנת 2015 דמותו של Q*bert הופיעה בהופעת קמע בסרט פיקסלים.

## קישורים חיצוניים

## הערות שוליים

קטגוריה:משחקי מחשב
קטגוריה:משחקי קומודור 64
קטגוריה:משחקי וידאו משנת 1982
קטגוריה:משחקי ארקייד
קטגוריה:משחקי מובייל
קטגוריה:משחקי iOS
המשימה: חלל

שמאל
**המשימה: חלל** (באנגלית: **Mission: SPACE**) הוא סימולטור טיסה המצוי בפארק השעשועים אפקוט בדיסניוורלד שבפלורידה. המתקן מדמה מסע מכדור הארץ למאדים תוך יצירת תחושה של האצה לחלל וכן העדר כבידה בעת נחיתה למאדים.

המתקן נפתח רשמית ב-9 באוקטובר 2003 (אף שפעל החל מיולי 2003) בנוכחות מנכ"ל חברת וולט דיסני מייקל אייזנר, ומנהל נאס"א שון אוקיף וכן אסטרונאוטים רבים.

המתקן נבנה במקום בו עמד קודם לכן המתקן האפל אופקים אשר דימה מסע לחלל. עלות הקמת מתקן המשימה: חלל מוערכת ב-100 מיליון דולרים.

במקור מומן המתקן על ידי חברת קומפאק אולם בהמשך עבר המימון להיולט פקארד שרכשה את קומפאק.

## תיאור המתקן
ממוזער|שמאל|230px|מבנה המתקן
**המשימה: חלל** הוא סימולטור המדמה מסע למאדים על פני הספינה הדמיונית X-2 בשנת 2036 (וזאת על פי שלט המופיע במתקן ו"חוגג" 75 שנה לנסיעה הראשונה לחלל - המראתו של יורי גגארין).

המבקרים הם "מתאמנים" ב"מרכז האימון החללי הבינלאומי (*International Space Training Center* (ISTC)), והם מחולקים לצוותים כאשר בעת ההמראה לכל אחד מהמבקרים ישנו תפקיד: נווט, טייס, מפקד או מכונאי ראשי, ועליו לבצע פעולה במהלך הטיסה (ללחוץ על כפתור מסוים ברגע מסוים).

לאחר המראה עוברת החללית סביב הירח על מנת לקבל דחיפה באמצעות כוח המשיכה של הירח, ולאחר מכן נוחתת החללית על מאדים.

## פעולת המתקן
המתקן הוא צנטריפוגה המסתובבת במהירות גבוהה ויוצרת אשליה של העדר כוח משיכה. מאווררים נושבים רוח על המבקרים על מנת למנוע מחלת תנועה. 

מהירות הסיבוב יוצרת מהירות של 2G על המבקרים (פעמיים כוח המשיכה). ככל הנראה המתקן תוכנן להגיע למהירות גבוהה יותר (נטען שמדובר היה במהירות של 3G עד 5G), אולם בשל הבחילות שמהירות זו גרמה למבקרים הוחלט להאט אותו. מספר חודשים לאחר הפעלת המתקן הושמו בו שקיות נגד הקאות, וזה המתקן היחיד בפארק שעשועים בו ניתנים שקיות מסוג זה.

## פציעות ומוות
עצם השהות בתוך צנטריפוגה הנעה במהירות גבוהה גורמת למבקרים הרגישים למחלת נסיעה כאבי ראש ובחילות.

מספר אנשים אושפזו לאחר השימוש במתקן - רובם מעל גיל 55, אולם לא נגרם להם נזק ממשי, למעט שני מקרים:
* ב-13 ביוני 2005 דאודי באמוואמי בן ה-4 אושפז בבית החולים ונפטר יומיים מאוחר יותר, ככל הנראה בגלל מחלת לב מולדת שהביאה להתקף לב בשל ההתרגשות מהשהות במתקן http://www.cnn.com/2005/US/11/15/disney.death/. 
* ב-12 באפריל 2006 נפטרה מבקרת בת 49 לאחר שחלתה במחלת תנועה. היא נפטרה בבית החולים הסמוך בעיר סלבריישן.

## נתוני המתקן

* **פתיחה:** 9 באוקטובר 2003
* **מתכנן:** וולט דיסני אימג'ינירינג
* **מממן:** היולט פקארד
* **אורך המתקן:** 5:38
* **מתקן קודם במיקום זה:** אופקים
* **סוג המתקן:** צנטריפוגה
* **מספר הצנטריפוגות:** 4
** **תאים בכל צנטריפוגה:** 10
* **עיצוב המתקן:** תא בקרה של חללית
* **מבקרים בכל חללית:** 4

## קישורים חיצוניים

* 
*מידע אודות הקמת המתקן (2003)
*טריוויה על המתקן באתר מעריצים 
*חדשות על מות מבקרת במתקן 
* באתר nrg.

קטגוריה:דיסני: פארקי שעשועים
קטגוריה:דיסניוורלד
קטגוריה:אפקוט
פועל בניין (משחק וידאו)

**פועל בניין** (באנגלית: **Hard Hat Mack**) הוא משחק מחשב שנוצר בשנת 1983 על ידי מייקל אבוט ומת'יו אלכסנדר. המשחק הפך פופולרי ונועד במקור לאפל II, ולאחר מכן הוסב לקומודור 64, מחשבי 8 ביט של אטארי ול-DOS. למרות שהמשחק הוא לא חיקוי של "דונקי קונג (Donkey Kong)" יש לו נושא ומשחקיות דומים.

## מטרת המשחק
מק, פועל בניין וגיבור המשחק, צריך לאסוף חלקים החסרים בפיגומי הבניין עליו הוא עובד, ולאחר שהניחם במקומם - עליו לעבור עליהם עם פטיש אוויר כדי למסמר אותם למקומם. בו-בזמן עליו להיזהר מדמויות שונות הנעות בין הפיגומים. לאחר השלמת המקטעים החסרים, עוברים שלב.

## מהלך המשחק
* **שלב ראשון** - השחקן צריך להרים את חלקי הפיגומים כדי למלא 4 חורים ברצפה, ואז להשתמש בפטיש אוויר כדי לחזק אותם. תוך כדי, על השחקן להתחמק מברגים שנזרקים עליו מלמעלה, לא ליפול דרך החורים ברצפה, ולהימנע מנפילה מקצה המבנה.
* **שלב שני** - השחקן מוביל את פועל הבניין דרך אתר בניין בעל 4 קומות ואוסף 6 קופסאות אוכל שמוגנות על ידי מכשולים שונים. אחרי שכל קופסאות האוכל נאספו, השחקן צריך להוביל את מק למסוע, כדי שמגנט ענק ימשוך אותו כלפי מעלה ובכך יגן עליו מנפילה אל מותו.
* **שלב שלישי** - השחקן אוסף 6 קופסאות וזורק כל אחת מהן לתוך מעבד. היריב זז מקופסה לקופסה, מה שמקשה על השחקן להשיג אותה. השחקן יצטרך לבצע קפיצה מאוד מדויקת. בנוסף, השחקן יצטרך להימנע מליפול לתוך אסלה שנמצאת בתחתית המסך.

לאחר סיום השלבים, המשחק מתחיל מההתחלה כאשר המשחקיות נהיית יותר מהירה, ובכך יותר מאתגרת.

## קישורים חיצוניים
* 

קטגוריה:משחקי חשיבה ממוחשבים
קטגוריה:משחקי מחשב
קטגוריה:משחקי קומודור 64
קטגוריה:משחקי וידאו משנת 1983
קטגוריה:משחקי DOS
אביגייל פילמור

**אביגייל פאוורס פילמור** (באנגלית: **Abigail Powers Fillmore**; 13 במרץ 1798 – 30 במרץ 1853), אשת נשיא ארצות הברית מילרד פילמור, הייתה הגברת הראשונה של ארצות הברית בין השנים 1850–1853.

## ביוגרפיה
אביגייל נולדה במחוז סרטוגה שבמדינת ניו יורק. באותה עת היה המחוז מחוז ספר, הנמצא "בשולי הציוויליזציה". אביה, כומר בפטיסטי בשם למואל פרוורס (Lemuel Powers) נפטר זמן קצר לאחר לידתה. אמה עברה עם המשפחה מערבה, וחינכה את אביגייל ואחיה באמצעות ספריו של בעלה המנוח.

אביגייל פגשה את מילרד פילמור בהיותה בת 21 (ובהיותו בן 19) בעת לימודיהם במכללה שנפתחה באותה שנה בכפר ניו הופ, והם התאהבו במהרה, אך לא נישאו עד שמיליארד סיים לימודי המשפטים ופתח משרד עורכי דין. בני הזוג נישאו בשנת 1826. לאחר נישואיהם המשיכה אביגייל לעבוד כמורה בבית ספר (בניגוד למקובל באותה עת). נולד להם בן אחד - מיליארד פאוורס פילמור (Millard Powers Fillmore) בשנת 1828.

לאחר שמשרדו הצליח, רכש מילרד פילמור בית בן שישה חדרים בבאפלו שבמדינת ניו יורק בשנת 1832 ושם נולדה בתם היחידה - מרי אביגייל בשנת 1832.

בשנת 1847 כשנבחר מיליארד למבקר מדינת ניו יורק עברו בני הזוג לבירת המדינה אולבני (הילדים למדו באותה עת בפנימיות).

בשנת 1849 נבחר מילרד פילמור כסגן נשיא ארצות הברית ובני הזוג עברו לוושינגטון הבירה. 16 חודשים לאחר מכן, עקב מותו של הנשיא זאכרי טיילור, היה מילרד פילמור לנשיא, ובני הזוג עברו לבית הלבן.

בעת היותה הגברת הראשונה, ולאחר סיום תקופת האבל הרשמית על מותו של הנשיא, החלה אביגייל לקיים אירועים רשמיים בבית הלבן, אולם אלה היו מינימליים, ולמעט ארוחות רשמיות לא נערכו מסיבות בבית הלבן, ואביגייל העדיפה לבלות את זמנה בקריאה בפרטיות ועל כן העבירה את תפקיד הגברת הראשונה לבתה אביגייל.

אביגייל פילמור קיבלה את אישור הקונגרס לבחור ספרים מספריית הקונגרס, והקימה את ספריית הבית הלבן.

על אף בריאותה הרופפת נשארה לעמוד במהלך טקס השבעת הנשיא פרנקלין פירס שנערך בסופת שלג. לאחר תום הטקס חלתה אביגייל פילמור בדלקת ריאות ונפטרה זמן קצר לאחר מכן, ב-30 במרץ 1853.

יום מותה נחשב יום אבל לאומי, הקונגרס הפסיק את דיוניו ומשרדי הממשלה לא עבדו ביום בו נלקחה גופתה לבאפלו לקבורה.

## קישורים חיצוניים

* ביוגרפיה באתר הבית הלבן.
* ביוגרפיה באתר הספרייה של הגברות הראשונות
* 
* 

קטגוריה:אמריקאים ילידי מדינת ניו יורק
קטגוריה:הגברות הראשונות של ארצות הברית
קטגוריה:הגברות השניות של ארצות הברית
קטגוריה:בני זוגם של סגני נשיא ארצות הברית
קטגוריה:מילרד פילמור
קטגוריה:ילידות 1798
קטגוריה:אמריקאים שנולדו ב-1798
קטגוריה:אמריקאיות שנפטרו ב-1853
קטגוריה:אמריקאים שנפטרו ב-1853
קוליברי אדום-חזה מצוי

**קוליברי אדום-חזה מצוי** (שם מדעי: *Archilochus colubris*) הוא מין של עוף קטן גוף ממשפחת הקוליבריים שבסדרת הקוליבראים.

## מאפיינים
**מידות**: אורך: 7-9 ס"מ. מוטת כנפים: 8-11 ס"מ. משקל: 2-6 גרם בלבד.

צבע גבם של פרטים בוגרים הוא ירוק מתכתי עד כחלחל, ואילו בטנם וגחונם בצבע לבן עד אפרפר. כנפיהם ישרות, קצרות ורזות. לזכרים בוגרים גרון, צוואר וחלק מהחזה בצבע אדום או כתום בוהק (וזהו גם מקור שמם), וזנב שחרחר המתפצל מכמה נוצות בצורת מזלג. לנקבה זנב שחור המעוגל בקצותיו וצווארה וחזה לא צבועים באדום, אולם לפעמים נראים נקודות לבנות על צווארה.

בטבע, נפוץ הקוליברי אדום-החזה במרחבים פתוחים ברוב הערבות שבמזרח ומעט במערב אמריקה הצפונית וקנדה, וזהו הקוליברי היחיד הנפוץ במזרח אמריקה הצפונית. הנקבה בונה קן באזור קשה יחסית לגישה כדי למנוע את כניסתם של טורפים, על שיח או עץ. גם הנקבה וגם הזכר מגנים על נחלתם בתוקפנות ומנסים עד כמה שהם מסוגלים, בהתחשב בממדי גופם, למנוע מפולשים להתקרב אל הקן ואל נחלתם. התוקפנות מורגשת במיוחד לקראת סוף הקיץ או תחילת הסתיו, כשהם משתדלים לאגור כמה שיותר מזון ולהשמין כהכנה לנדידה לאזורים חמים.

הקוליברי אדום-החזה נודד, ומבלה את החורף במקסיקו ובמרכז אמריקה; זאת בשל תנאי המחיה הקשים בחורף הקר של אמריקה הצפונית. במהלך הנדידה, חלק מהקוליברים עוברים מרחק של כ-965 ק"מ ללא עצירה לאורך מפרץ מקסיקו, מפנמה לפלורידה. הקוליברים מתרבים ביערות נשירים במזרח ארצות הברית ובדרום קנדה, במיוחד באונטריו.

הקוליברי אדום-החזה ניזון בעיקר מצוף פרחים, מחרקים קטנים ומעכבישים, שאותם הוא תופס בעזרת לשונו הארוכה. אף על פי שהקוליבריים ידועים כשותי צוף, פרוקי-רגליים מהווים אצל פרטים בוגרים מקור חשוב לחלבונים, ויטמינים ומינרלים.

בשל ממדי גופם הזעירים, הקוליברי אדום-החזה נטרף על ידי בעלי חיים רבים, ואף על ידי ציפורי שיר גדולות, שרוב תזונתם מורכבת מחרקים. למרות זאת, רק טורפים זריזים ביותר יכולים לתפוס קוליברי כשהוא עף; הקוליברים מהירים מדי עבור רוב הטורפים.

בשל כמות האנרגיה הרבה שהקוליברי מוציא כשהוא עף, הקוליברי אוכל בתכיפות גדולה מאוד במהלך היום. כשהטמפרטורות נמוכות, במיוחד בלילות קרים, הקוליברי נכנס למצב של מעין "תרדמת חורף".

הנקבה מטילה 2 ביצים (אף על פי שמספרן עשוי לעיתים להיות 1 או 3), שמהן בוקעים 1–2 גוזלים; היא דוגרת עליהן במשך 12–14 ימים. הגוזלים עוזבים את הקן ועפים לראשונה בגיל 18–22 יום.

## גלריה

Archilochus colubris Illinois (4607097899).jpg
Juvenile Male Ruby-throated Hummingbird.jpg|קוליברי צעיר
Archilochus colubris Illinois (4802932980).jpg
Photo of the Week - Ruby-throated Hummingbird (MA) (7725713732).jpg
RubyThroatedHummingbird(Crop).jpg
Archilochus colubris Illinois (4755607787).jpg
Ruby-throated Hummingbirds (15268384737).jpg


## קישורים חיצוניים

* גלריית תמונות של קוליבריים שונים, ביניהם הקוליברי אדום-החזה
* תפוצת הקוליברי אדום-החזה

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:טקסונים שתוארו בידי קארולוס לינאוס
קטגוריה:קוליבריים
קטגוריה:האיטי: עופות
קטגוריה:ארצות הברית: עופות
קטגוריה:בעלי חיים שתוארו ב-1758
למלך אין בית

[שמאל|ממוזער|שאול מניף חנית על דוד בניסיון להורגו. <br />[גוסטב דורה - ציורי התנ"ך.]]
**למלך אין בית** הוא מותחן מאת הסופר וחוקר היהדות חגי דגן, שיצא לאור בשנת 2005 בהוצאת חרגול.

## עלילת הספר
עלילת הספר דומה בסגנונה לז'אנר שאליו שייך הרומן "צופן דה וינצ'י". גיבור הספר הוא עילם קריגר, בן קיבוץ, מלח הארץ, סוכן של גוף מיוחד הפועל תחת המשרד לביטחון פנים, שמטרתו לחשוף פעילות חתרנית באקדמיה. במהלך עבודתו הוא מתוודע לקיומו של זרם חשאי ובלתי ידוע עד כה ביהדות, בשם **הזרם השאולי**.

אנשי הזרם השאולי טוענים כי הם צאצאיו וממשיכיו של שאול המלך, מקשר זוגי חשאי שהיה לו עם עטרה העמלקית. צאצאי הזרם השאולי חיים על פני השטח כיהודים לכל דבר, אולם למעשה הם צאצאי עמלק, המאמינים באמונות פגניות שונות, שלאורך ההיסטוריה נסתרו בחיק היהדות.

לפי הספר, צאצאי הזרם השאולי שמרו במהלך כל שנות חייו של העם היהודי על סוד מוצאם, והם נחושים לנקום את נקמתם בנציגי המונותאיזם הטהור - שהם בני העם היהודי, צאצאי דוד המלך. את נקמתם הם מקיימים במהלך הדורות, תוך שהם מזנבים אחר זרמי שוליים ביהדות. לפי הספר, בין נאמני הזרם השאולי היו, בין השאר, שבתי צבי, יעקב פרנק, ומשיחיים אחרים, שעודדו רבים מהעם היהודי לנהות אחריהם ובסופו של דבר להמיר את דתם.

למרות נסיונותיהם הבלתי נלאים, צאצאי הזרם השאולי אינם מצליחים במאמציהם להכרית מבפנים את זרע בית דוד.

במהלך הסיפור מתגלה מסמך שנשלח לרשויות הנאציות, שבו נציגי הזרם טוענים שהם כלל אינם צאצאי שבט יהודה כמו "היהודים" אלא צאצאי שבט בנימין, ולכן אין לראות בהם יהודים. הסופר מתבסס כאן על פרשה אמיתית, שבה ניסו הקראים להציל את עצמם מהשמדה, בתקופת השואה, על ידי שימוש בטיעונים דומים.

אחד מגורמי ההפתעה המרתקים, לקראת סוף הספר, הוא כאשר גיבור הספר, עילם, מגלה כי הוא עצמו צאצא של הזרם השאולי. עובדה זאת שופכת אור, בעיניו ובעיני הקורא, על אירועים וחוויות שונות ממהלך חייו.

אף על פי שעלילת הספר היא דמיונית, נעשה בו שימוש באירועים היסטוריים אמיתיים.

## ראו גם
* התבדלות הקראים במזרח אירופה, במלחמת העולם השנייה

## קישורים חיצוניים
* 
* 
* 
*  

קטגוריה:ספרים בעברית
קטגוריה:ספרי 2005
קטגוריה:ספרי הוצאת חרגול
והדרת פני זקן

**וְהָדַרְתָּ פְּנֵי זָקֵן** היא מצוות עשה מתוך תרי"ג מצוות, לפיה יש לכבד ולהדר פני חכמים וזקנים, כמופיע בפסוק: "מפני שיבה תקום והדרת פני זקן" ().

## הגדרת זקן ושיבה
פשוטו של מקרא מדבר בזקן במשמעותו המקובלת כיום - אדם בא בימים. אולם חז"ל, החל מתרגום אונקלוס ועד התלמוד הבבלי (קידושין, לב, ב), דרשו את הכתובים על החכמים, ואמרו: **זקן** - נוטריקון חסר, "**ז**ה **קנ**ה חכמה", ופירשוה על חכם בחוכמת התורה.
* לדברי תנא קמא – באו "שיבה" ו"זקן" וגילו איש על רעהו שמצווה לעמוד דווקא בפני החכם והוא איש שיבה;
* לדברי איסי בן יהודה – אדם מצווה לעמוד בפני כל מי שיש בו שיבה ואפילו הוא זקן "רשע ועם הארץ", וכן בפני **כל חכם תורה**;
* לדברי רבי יוסי הגלילי – באה הדרשה והוציאה הכתוב מפשוטו, ללמד שדווקא החכם שבתורה מצווה להדרו, ואפילו הוא צעיר וחכם.

ההלכה למעשה נפסקה כ**איסי בן יהודה**, ובלבד שלא יהיה רשע ובעל עבירות (כגון חילול שבת, דבור דברי כפירה, וכדומה).

## טעמי המצווה
על פי ספר החינוך, היהדות רואה בהכרת הבורא, שהדרך אליה היא השגת חכמת התורה, את הערך העליון שלשמו נברא האדם; על כן ראוי שיחולק כבוד למי שהשיג חכמה זו, ומתוך כך יתעוררו האחרים לרדוף אחריה. 

ואפילו לדברי איסי בן יהודה, שמצווה לעמוד בפני זקן בשנים ואפילו אינו חכם, היינו משום שבריבוי שנותיו ראה והכיר קצת במעשי ה' ונפלאותיו יותר משאר בני אדם, ולכן ראוי הוא לכבוד.

וגם על פי פשוטו נראה, שמן הראוי לחברה שתנהג כבוד בזקניה ובנכבדיה, שהם בעלי ניסיון וחכמה להנהיג, ואם לא ינהגו בהם כבוד, לא יהיו דבריהם נשמעים. וכן אמר קהלת: "וחכמת המסכן בזויה ודבריו אינם נשמעים".

## מפרטי המצווה
מצווה לעמוד בפני הזקן או החכם כשיגיע לכדי ארבע אמות ממקום מושבו. ואם היה רבו המובהק, עומד מרגע שיראהו. 

ואין צריך לומר שמי שאינו חכם מחויב לעמוד מפניו, אלא אפילו חכם אחר כמוהו מחויב לכבדו. 

זקן הוא בן שבעים ומעלה, והאר"י כתב שגם בן ששים ומעלה.

אם היה רבו מובהק, מחויב בכבודו יותר, כפי שאמרנו, ואפילו קודם כבוד רבו לכבוד אביו, שאביו הביאו לעולם הזה, ורבו מביאו לחיי העולם הבא. אבל אם היה אביו חכם, אפילו אינו חכם כרבו, אביו קודם.

ואמרו (במשנה, אבות, ד, טו): "מורא רבך - כמורא שמים". ובמסכת סנהדרין (קי, א) אמרו: "כל החולק על רבו - כחולק על השכינה". ואמרו בדיני מורא רבו: לא ישב במקומו, ולא יכריע דבריו ולא יסתור דבריו, ולא יורה בפניו לעולם, ואפילו תוך שנים עשר מיל ממנו אסור להורות. 

וכן מדיני המצווה פטורים שונים לחכמים מחלק מחובות המדינה, כגון בניינים וחפירות שהטיל הממשל על הציבור וכיוצא בהן, "וכן המיסים שהטילו המלכים על אנשי הארץ, בין מס שהוא קצוב על כל בני העיר יחד, או שהוא קצוב על כל איש ואיש, או שאינו קצוב כלל", מכל אלה הם פטורים, ועל הציבור מוטלת החובה לשלם את המס במקומם, שנאמר (): "גם כי יתנו בגוים עתה אקבצם ויחלו מעט ממשא מלך ושרים".

## ראו גם
* קימת כבוד
* מורא אב ואם

## קישורים חיצוניים
*הרב שאר ישוב כהן, מתוך המאמר הזקנה ביהדות בכתב העת אסיא, **פרק ד - מצוות כיבוד הזקן והידורו**
* 

## הערות שוליים

קטגוריה:תרי"ג מצוות
קטגוריה:מצוות שבין אדם לחברו
קטגוריה:מצוות עשה
קטגוריה:זקנה
קטגוריה:מצוות הנוהגות בזמן הזה
קטגוריה:גילים בהלכה
קטגוריה:פרשת קדושים
קטגוריה:מניין מצוות שמירת הלשון לפי החפץ חיים
קטגוריה:כבוד בהלכה
מיכאל שיר

250px|ממוזער|שמאל|מיכאל שיר בשנת 1955 לערך
** מיכאל שיר ** (22 במאי 1923, ורשה, פולין – 13 באפריל 2006, תל אביב) היה סופר עברי, עורך וסופר לילדים. מייסד ועורך עיתון הילדים "אצבעוני".

## ביוגרפיה
מיכאל שיר (שירטשאק) היה בנם של הבלשן דוד שיר והעיתונאית מרים שיר. אמו כתבה ופרסמה שירים וסיפורים לילדים, בשם העט שלה, "הדודה מרים". סבו, יהודה ליב וולמן, היה פובליציסט, עיתונאי וסופר ידוע, ופרסם יצירותיו ביידיש ובעברית.
מיכאל היה בן שנתיים כשהועלה עם ההורים לארץ ישראל, והמשפחה השתקעה בתל אביב. הוא גדל התחנך ולמד בעיר תל אביב, ובה גם סיים את לימודיו בגימנסיה נורדיה.

שיר היה ברוך כישרונות, הוא החל לכתוב שירים וסיפורים כבר בילדותו, אך בד בבד גילה כישרון בולט למקצועות הטכניים. בתום לימודי התיכון שלו הוא יצא לבית הספר הטכני הגבוה בלונדון, אנגליה, וסיים בו את לימודיו בתואר של מהנדס אלקטרוניקה. הוא חזר ארצה והתגייס לחיל האוויר הצעיר, ושירת בו כקצין אלקטרוניקה עד שנת 1955.

בשנת 1955 ייסד את עיתון הילדים "אצבעוני", שהיה מפעל חייו. במשך כל שנות הופעתו של העיתון היה מיכאל שיר העורך והכותב הראשי בו. הוא גם ניסה כוחו במהדורות לועזיות של עיתוני הילדים שלו. כך למשל הוציא באנגלית את "אצבעוני", עיתון ילדים בערבית, בשם "סינדבאד", ועיתון לילדים בגרמנית בשם "גראסהופר". הוא גם ייסד הוצאת ספרים קטנה בשם "אצבעוני", שבה הוציא לאור את מרבית ספריו.

הכותר "אצבעוני" ניתן לעיתון הילדים שלו לזכרו הנערץ של ח"נ ביאליק, שמיכאל שיר הקטן, בעודו ילד, זכה לשמוע סיפורים מפיו. כמחוות כבוד קרא לעיתונו על שם שירו הידוע של המשורר הגדול.

נטמן בבית העלמין בקיבוץ עינת. רעייתו הייתה הפסלת שושנה, שלושת ילדיהם נירה אלווד, טלילה שיר רוזנבוים, ורמי שיר  עורך אצבעוני. בתו מיכל שיר נולדה לו מחוץ לנישואין מגרציה אשר /שיר. מיכל היא חברת כנסת מטעם יש עתיד.

## מספריו
***שירים לאלמונית**, ציורים - אשר עין-דור, תל אביב, 1976.
***הרוזנת**, פרשת אהבה וריגול, תל אביב, 2005.
***סיפורי גמדים**, ספרייה חינוכית, בעריכת מיכאל שיר, תל אביב, 1965.
***נשר הזהב**, תל אביב, 1964.
***מרבד הקסמים**, תל אביב, 1966.
***מעשה באצבעון קטן**, תל אביב, 1968.
***מסיפורי טבעת הפלאים**, תל אביב, 1966.
***לעלמה בכחול**, ציורים - אשר עין-דור, תל אביב, 1981.
***לך באהבה**, ציורים - אשר עין-דור, תל אביב, 1972.
***הרפתקאות אצבעוני**, תל אביב, 1967.
***ארמון הזכוכית**, תל אביב, 1966.
***8 בערב בטלוויזיה**, שבועון הטלוויזיה, 1968.

## קישורים חיצוניים

* 
* 
* 
* 
* 
* אתר ההוצאה לאור "אצבעוני"

## הערות שוליים

קטגוריה:סופרי ילדים ונוער ישראלים
קטגוריה:עורכי עיתונים ישראלים
קטגוריה:עיתונאי ילדים ונוער ישראלים
קטגוריה:מו"לים ישראלים
קטגוריה:בוגרי גימנסיה נורדיה (תל אביב)
קטגוריה:אישים הקבורים בעינת
קטגוריה:ישראלים שנולדו ב-1923
קטגוריה:ישראלים שנפטרו ב-2006
קורבטה

**קורבטה** היא סוג של ספינת מלחמה המיוצרת מאז המאה ה-18. בתחילה הייתה זו ספינה קטנה עם סיפון תותחים אחד שעליו היו עד 20 תותחים בעלי קוטר קטן. לספינה היו בדרך כלל שלושה תרנים, ומאוחר יותר הם  הוחלפו בהדרגה במנוע קיטור ולאחר מכן במנוע מודרני. הקורבטה קטנה בערך פי שניים מהפריגטה, אך המטרות של שני כלי השיט דומות.

## היסטוריה
[300px|thumb|
הקורבט ''אורר'' במהלך השקתה בשנת [1767. (ציור מאת ניקולס אוזן)]]
המונח 'קורבטה' הוא במקורו מונח צרפתי לאוניית מלחמה קטנה, מונעת במפרשים. קורבטה, על פי ההגדרה, קטנה מפריגטה וגדולה מסלופ מלחמתי. בשנות ה-30 של המאה ה-19 אימץ הצי המלכותי הבריטי את המונח, להגדרת אוניות בגודל דומה, שמטרתן העיקרית הייתה הגנת אוניות סוחר. בעשורים שלאחר מכן החלו אוניות מלחמה להיות מונעות באמצעות מנועי קיטור, שסובבו גלגלי משוטה ולאחר מכן מדחפים החלו להיבנות קורבטות מונעות במנועים כאלה, ומטרתן נשמרה. הקורבטות החלו להיות גדולות יותר, בעלות כח רב יותר, וחימוש כבד יותר. ב-1877 החליט הצי המלכותי לבטל את המונחים 'קורבטה' ו'פריגטה' ולאחד אוניות אלה תחת ההגדרה **[[סיירת (אונייה)|סיירת]]**.

למעלה מחמישים שנים לאחר מכן, בשנות ה-30 של המאה ה-20, כאשר היה ברור שמלחמה מתקרבת, חודד הצורך באוניית מלחמה קטנה שמטרתה תהיה הגנת אוניות סוחר. האוניות החדשות שנבנו היו מבוססות על תכנון של לווייתנית בשם **סאות'רן פרייד** (Southern Pride, גאוות הדרום), והמונח 'קורבטה' חודש עבורן.

הקורבטות מסדרת פלאואר נחלקות לשתי קבוצות עיקריות: הסדרה המקורית, ובה 22 ספינות שהוזמנו בתוכניות הבנייה ב-1939 ו-1940, וסדרה משודרגת, שכללה 69 ספינות ונבנתה מ-1940 והלאה. אוניות הסדרה המשודרגת היו גדולות מעט יותר וחימושן היה מעט יותר משופר.

## קורבטות מודרניות
[ממוזער|300 פיקסלים|[סער 6 - קורבטת טילים של חיל הים הישראלי.]]
הקורבטה המודרנית הופיעה במהלך מלחמת העולם השנייה כחלק מצורך מיידי בכלי שיט מהיר ובעל יכולת תמרון גבוהה לליווי שיירות. הקורבטות המודרניות חמושות לרוב בטילי ים-ים לטווח בינוני, תותחים, אמצעים ללוחמה נגד צוללות ונגד מטוסים. לקורבטות הדחק שנע בין 550 ל-2,800 טונות ואורך שבין 55 ל-100 מטר. לעיתים הן נושאות מסוק קל ללוחמת נגד צוללות.

הקורבטה קטנה מפריגטה וממשחתת. והיא למעשה ספינת הטילים הקטנה ביותר.

ספינות הטילים של חיל הים הישראלי הן קורבטות מדגמי סער 4.5, סער 5, וסער 6 שהיא הקורבטה הגדולה שבהן. קורבטות אלה חמושות בתותח ימי 76 מ"מ, טילים שונים ומסוק ימי.

## ראו גם
* ספינת טילים

## קישורים חיצוניים

* 
* 

קטגוריה:כלי שיט מלחמתיים
אליק רון

**אלכסנדר (אליק) רון** (נולד ב-1947) הוא ניצב בדימוס של משטרת ישראל. התפרסם עקב תפקודו באירועי אוקטובר 2000.

## שירותו הצבאי
רון (במקור: רובינשטיין) נולד במושב תל עדשים. התגייס לצה"ל ב-1966, התנדב לחטיבת הצנחנים ולסיירת מטכ"ל. עם סיום מסלול הלוחם יצא לקורס קציני חי"ר, ובסיומו שב ליחידה כמפקד צוות. עם סיום תפקיד זה, ב-1971, השתחרר מצה"ל. התגייס לשב"כ ושימש כמאבטח באל על. לחם כאיש מילואים במלחמת יום הכיפורים, ולקח חלק בקרבות ברמת הגולן תחת פיקודו של יוני נתניהו. לאחר המלחמה שירת במילואים בתנאי קבע והשתחרר ב-1975. כמפקד פלגת מילואים ביחידה השתתף רון במבצע יונתן, והיה מפקד החפ"ק המצומצם של סא"ל נתניהו. ב-1984 חזר לשירות קבע ומונה למפקד יחידת שלדג בדרגת סא"ל, והוביל אותה במבצע משה ובמבצע עיניים ירוקות. תחת פיקודו עברה היחידה, אשר הייתה כפופה לקחצ"ר, לחיל האוויר הישראלי.

## שירותו במשטרה
בשנים 1987–1992 היה מפקד הימ"מ, יחידת העילית של משטרת ישראל ומשמר הגבול ללוחמה בטרור, בין היתר בהשתלטות על אוטובוס האמהות שנחטף על ידי מחבלים ב-1988. לאחר מכן שימש מפקד מג"ב ירושלים, פיקד על מרחב גליל במחוז הצפון. ב-1994 קודם לדרגת ניצב ומונה למפקדו הראשון של מחוז ש"י.

ב-1997 מונה למפקד המחוז הצפוני וכיהן בתפקיד במהלך אירועי אוקטובר 2000. בדו"ח ועדת אור לחקירת האירועים נכללו המלצות אישיות נגדו. בסבב המינויים שהתקיים זמן קצר לאחר האירועים עצמם הוחלט על העברתו מתפקידו והוא יצא ללימודים באוניברסיטת חיפה. בתקופתו בתפקיד הוקמה במחוז יחידת ארז ללחימה בפשיעה הכפרית.

### אירועי אוקטובר 2000
ניצב אלכסנדר (אליק) רון היה מפקד המחוז הצפוני של המשטרה בעת אירועי אוקטובר 2000. הוא הואשם על ידי ועדת אור בסעיפים הבאים:

## לאחר פרישתו מהמשטרה

רון נמנה עם ראשי יוזמת ז'נבה. בשנת 2006 התמודד על ראשות מועצה אזורית עמק יזרעאל אך לא נבחר לתפקיד.

בשנת 2007, בעקבות פרשת שי דרומי, יזם הקמתה של יחידת מתנדבים במשמר הגבול למאבק בפשיעה הכפרית.

רון בעל תואר ראשון במנהל עסקים משלוחת אוניברסיטת לטביה בארץ. חקירה בנוגע לקבלת התואר במרמה לא העלתה ראיות נגדו.

משמש כנשיא חברת קי בי סק העוסקת בניהול אבטחה וביטחון, בין היתר בתחום הקנאביס רפואי בארץ ובעולם. בשנת 2014 הוא יצא נגד המאבק של המשטרה בקנאביס וצוטט כאומר שאין סיבה שהקנאביס לא יהיה זמין כמו אקמול.

## קישורים חיצוניים
* 
* אביחי בקר, פצצת טסטוסטרון, הארץ,  13 באוגוסט 1999, כפי שהועלה באתר פרש.
* .
* 
* .
* החשוד העיקרי - סרט תיעודי על אירועי אוקטובר שהתמקד בדמותו של אליק רון.
*  - ראיון על רקע החלטת היועץ המשפטי שלא להגיש כתבי אישום נגד הנאשמים באירועי אוקטובר.
* .
* .
* אתר האינטרנט הרשמי של חברת k.b sec בראשותו של אליק רון.
* .

## הערות שוליים

קטגוריה:האינתיפאדה השנייה
קטגוריה:לוחמי סיירת מטכ"ל
קטגוריה:מפקדי יחידת שלדג
קטגוריה:סגני-אלופים בצה"ל
קטגוריה:ניצבי משטרת ישראל
קטגוריה:מפקדי מחוז הצפון במשטרת ישראל
קטגוריה:מפקדי מחוז ש"י במשטרת ישראל
קטגוריה:מפקדי הימ"מ
קטגוריה:אנשי השב"כ
קטגוריה:תל עדשים: אישים
קטגוריה:קציני משטרה יוצאי צה"ל
קטגוריה:חיילי חיל המודיעין במלחמת יום הכיפורים
קטגוריה:ישראלים שנולדו ב-1947
שיקגו פייר

ממוזער|סמל המועדון הראשון, היה בשימוש בשנים 1998–2019
226px|ממוזער|סמל המועדון בשנים 2019—2021
**מועדון הכדורגל שיקגו פייר** (באנגלית: **Chicago Fire FC**; ועד שנת 2019 בשם **Chicago Fire SC**) היא קבוצת כדורגל משיקגו שבאילינוי, המשחקת בליגת ה-MLS. הקבוצה נוסדה ב-8 באוקטובר 1997, לכבוד יום השנה ה-126 לשריפת הענק שפרצה בעיר ב-1871. כבר בעונתה הראשונה בליגה, זכתה שיקגו בגביע ה-MLS. כמו כן זכתה שלוש פעמים בגביע ארצות הברית הפתוח (1998, 2000, 2003). בין השנים 1998 ל-2001, מגרשה הביתי של הקבוצה היה סולג'ר פילד. בשנת 2002 עברה הקבוצה לשחק באצטדיון קרדינל, ובאוקטובר 2003, חזרה לסולדג'ר פילד. בעונת 2006 עברה הקבוצה לאצטדיון ברידג'וויו, ובשנת 2020, חזרה הקבוצה לסולג'ר פילד פעם נוספת.

מאז שנת 2001 משחקת שיקגו פייר עם דאלאס בגביע ברימסטון.

## סגל שחקנים
;נכון ל-8 באוגוסט 2025.

 

 (בהשאלה מקדיס)

 

 (בהשאלה מפורטו)

## שחקנים מפורסמים
* חורחה קמפוס (1998)
* כריס אראמס (1998-)
* ד'מרקוס ביזלי (2000-2004)
* קרלוס בוקנגרה (2000-2003)
* רומן קוסצ'קי (1999-2000)
* דימה קובלנקו (1999-2002)
* לובוס קוביק (1998-2000)
* פיטר נוואק (1998-2002)
* ג'רזי פודברוזני (1999-2000)
* אנטה ראזוב (1998-2000, 2001-2004)
* חריסטו סטויצ'קוב (2000-2002)
* ג'וש וולף (1998-2002)
* אריק וינאדלה (2001)
* זאק ת'ורנתון (1998-2003, 2005-)
* קוואוטמוק בלנקו (2007-2009)

## מאמנים ראשיים
* בוב בראדלי (1998-2002)
* דייו סראצ'אן (2002-)

## תארים
* גביע ה-MLS **1** (1998)
* גביע ארצות הברית הפתוח **3** (1998, 2000, 2003)
* מגן האוהדים **1** (2003)

## שנה אחרי שנה

## קישורים חיצוניים

* 

* היסטוריה של המועדון

קטגוריה:קבוצות כדורגל אמריקאיות
קטגוריה:שיקגו: מועדוני ספורט
קטגוריה:קבוצות כדורגל שהוקמו ב-1997
קטגוריה:קבוצות MLS
אנוביס

ממוזער|450x450 פיקסלים|האל אנוביס
**אָנוּבִּיס** (Anubis, Anpu) הוא אל במיתולוגיה המצרית שגופו גוף אדם וראשו ראש תן או שגופו הוא גוף של תן. אנוביס קשור למוות, ובמספר גרסאות הוא מופיע אף כאל המוות עצמו. בגרסה מסוימת שאנוביס מוצג כאל המוות, תפקידו הוא לשבת עם אוסיריס ושרי המשפט, ולשפוט ולשקול את לב המתים במאזני הצדק.

## משפחתו של אנוביס
אמו של אנוביס זוהתה כנפתיס. נפתיס, המתוסכלת מחוסר ההתעניינות של סת בה, התחפשה לאיזיס היותר מושכת, אך לא הצליחה למשוך את תשומת לבו של סת, כפי הנראה עקב נטיותיו המיניות. אוסיריס חשב בטעות את נפתיס לאיזיס וקיים עימה יחסי מין, וכך נולד אנוביס לאוסיריס ונפתיס, אם כי בגרסאות מסוימות הוא כן מופיע כבנו של סת ויש לציין גם גרסאות המיחסות להוריו זהויות נוספות. לאנוביס אף הייתה אישה בשם אנפוט (Anput), אשר למעשה הייתה התגלמותו הנקבית.

## תפקידיו ומעמדו של אנוביס

קיימות שתי גרסאות לתפקידיו ולמעמדו של אנוביס.
* על פי הגרסה הראשונה, הקדומה יותר, אנוביס היה במקור אל המוות. הוא היה אחראי על חניטת המתים ועל הובלתם לאורך נהר הנילוס לשמיים זוהה כעוזרו של אוסיריס בשקילת הלב ביחד עם עמות חיתו שאחראי לטרוף את נשמות הרעים.
* על פי הגרסה השנייה, היה אחראי על אסיראין, הנצר של אל השמש.

## ראו גם
* אלוהויות במצרים העתיקה

## קישורים חיצוניים

* "אנוביס - התן שופט המתים". מאת אברהם ארבל - מתוך טבע וארץ
* ספרי ניקולס פלמל.
* 
* 

קטגוריה:אלים מצריים
קטגוריה:אלי מוות
מייקל גרייבס

**מייקל גרייבס** (באנגלית: **Michael Graves**; 9 ביולי 1934 – 12 במרץ 2015) היה אדריכל ומעצב תעשייתי אמריקאי, אחד הבולטים בסגנון הפוסטמודרניזם והאדריכלות הפופוליסטית. זוכה פרס דריהאוס  ע"ש ריצ'רד דריהאוס .

## ביוגרפיה

גרייבס נולד באינדיאנפוליס, אינדיאנה, ארצות הברית. הוא למד אדריכלות באוניברסיטת סינסינטי והשלים תואר שני בבית הספר לעיצוב באוניברסיטת הרווארד. הוא לימד בבית הספר לאדריכלות באוניברסיטת פרינסטון והחזיק משרד אדריכלים בעיר. בשנות ה-70 השתייך לקבוצת אדריכלים בשם The New York Five (החמישייה הניו-יורקית) יחד עם אדריכלים ייעודים נוספים: פיטר אייזנמן, ג'ון היידוק, ריצ'רד מאייר וצ'ארלס גווטמיי. בעבודותיו לאחר החמישייה הניו-יורקית אימץ גרייבס את הסגנון הפוסט-מודרני והרבה לעסוק באדריכלות פופוליסטית.

גרייבס תכנן מספר מבנים עבור חברת וולט דיסני וכמה מבנים בלאס וגאס אשר התאפיינו בצבעוניות, צעקנות ומראה מצועצע. סגנון ייחודי זה מופיע גם במבני משרדים, מלונות ומבני ציבור רבים שתכנן.

## קישורים חיצוניים

* 
* 
* 
* ביוגרפיה 

קטגוריה:אמריקאים ילידי אינדיאנה
קטגוריה:אינדיאנפוליס: אישים
קטגוריה:אדריכלים אמריקאים
קטגוריה:בוגרי אוניברסיטת סינסינטי
קטגוריה:בוגרי אוניברסיטת הרווארד
קטגוריה:מעצבים תעשייתיים אמריקאים
קטגוריה:אמריקאים שנולדו ב-1934
קטגוריה:אמריקאים שנפטרו ב-2015
קטגוריה:זוכי המדליה הלאומית לאמנויות
קטגוריה:זוכי מדליית הזהב של AIA
אמה (איבר)

שמאל|ממוזער|250px|אמה
שמאל|ממוזער|250px|חתך רוחב דרך מרכז האמה
**אמה** היא איבר בגוף האדם, חלק היד שתחום על ידי המרפק ושורש כף היד.

## פיזיולוגיה
האמה מורכבת משתי עצמות מוארכות, החישור, והגומד.

עצמות האמה מתחברות ביניהן במפרק סיבובי (Pivot), מעט מתחת למרפק, ומאפשרות את סיבוב האמה על צירה, תנועה הנראית כסיבוב כף היד.
האמה מכילה שרירים, עצבים וכלי דם רבים. נהוג לחלק את השרירים לפי מיקומם התואם עם תפקודם: מרבית השרירים הנמצאים בעמדה אחורית (באותו הצד של גב כף היד) אחראים על הרמת כף היד (פשיטה) - למשל על מנת להרים את כף היד לתנועת "עצור" עלינו להפעיל שרירים אלו.

השרירים המצויים בעמדה קדמית (באותו צד של פנים כף היד) משמשים ברובם לפעולת כיווץ כף היד (כפוף), למשל, לסגירת היד לאגרוף.

תנועת האצבעות נשלטת גם היא משרירים אשר מקורם באמה, כשלאצבע המורה יש שריר נפרד (השריר פושט האצבע) אשר נמצא באמה ולכן קל לנו יותר למתוח את האצבע המורה בלבד מאשר למשל את הקמיצה (גם לזרת יש שריר "ייחודי" מעין זה).

באמה ישנו שריר האחראי להרמתה ממפרק המרפק (בניגוד לשרירים שצוינו אשר מניעים את מפרק היד ואת האצבעות) אשר שמו שריר הזרוע והחישור, ליתר דיוק תפקידו בהרמת האמה (כיפוף - קירוב האמה לזרוע) רק כאשר האמה במצב של "אגודלים למעלה" (מונח נייטרלי מבחינת סיבוב האמה) כמו במקרה של נשיאת מזוודות לצידי הגוף. ניתן לראות את השריר באמה, בצד החישורי. בדרך כלל לטניסאים שריר מפותח במיוחד.

מערך הזנת כלי הדם לאמה מתחיל בעורק הזרוע אשר מבצע שני פיצולים עיקריים: גומדי וחישורי - כאשר כיוונם עם העצמות בהתאמה. ישנם תתי סעיפים נוספים אשר יוצאים מעורק הזרוע או מפיצוליו. בדרך כלל מדידת דופק ביד מתבצעת על ידי מישוש הלמות הדם בעורק החישור.

האיסוף הוורידי כולל את וריד הזרת מהצד הגומדי ואת הווריד האגודלי מהצד החישורי כאשר גם כאן ישנם תתי סעיפים רבים.

מערך העצבוב מסועף ביותר על מנת לאפשר מגוון הפעלות מוטריות, אפשרויות חישה שונות וכיוצא בזה. המערך העצבי העיקרי יוצא ממקלעת הזרוע המצויה בצוואר המספקת לאמה (ולכל היד) עצבים ספינליים שמקורם העיקרי מהחוליה הצווארית החמישית ועד לחוליה החזית (הטורקלית) הראשונה.

## ראו גם
*זרוע
*כף היד
*אמה (יחידת מידה)

## קישורים חיצוניים

קטגוריה:ערכים שבהם תבנית בריטניקה אינה מתאימה
קטגוריה:גפיים עליונות
מוחמד אבו טיר

**מוחמד חסן אבו טיר** (בערבית: **محمد حسن أبو طير**, ידוע גם כ**שיח' אבו מוסעב**; נולד ב-1951) הוא פוליטיקאי פלסטיני בכיר, חבר הלשכה המדינית של חמאס.

ב הוצב שני ברשימת 'השינוי והרפורמה' שייצגה את חמאס וכיהן כחבר המועצה המחוקקת הפלסטינית בתור נציג תושבי מזרח ירושלים.

## ביוגרפיה
נולד ב-1951 באום טובא, מזרח ירושלים. תחת השלטון הירדני.

לקראת גיל 20, בראשית שנות ה-70, הצטרף לראשונה לתנועת הפת"ח. הוא נסע למחנה אימונים בלבנון וכשחזר לישראל נעצר בידי כוחות הביטחון הישראליים. בתקופה שבה היה אסיר בכלא הישראלי, התחזק באמונתו האיסלאמית ואף הצטרף לארגון האחים המוסלמים. ב-1984 הכיר בכלא נפחא את אחמד יאסין ועם שחרורם של השניים במסגרת עסקת ג'יבריל הראשונה הצטרף לחמאס. אבו טיר מונה בידי מי שהיה אז ראש הזרוע הצבאית של חמאס בגדה המערבית, עאדל עוודאללה, למפקד אזור ירושלים של הזרוע הצבאית של חמאס. עם חיסולם של האחים עוודאללה ב-1998 נודעה תוכניתו להרעלת מקורות המים של ירושלים ורצח המונים, הוא נאסר ונידון למאסר עולם בעוון השתייכות לארגוני טרור וסחר לא-חוקי בנשק.

במהלך תקופת הבחירות למועצה המחוקקת הפלסטינית ב-2005 הוא שוחרר לאחר שריצה כ-7 שנים בלבד במאסר.

ב-29 ביוני 2006 נעצר על ידי כוחות הביטחון הישראליים, לצד עשרות חברי הפרלמנט הפלסטיני ושרים בזמן מבצע גשמי קיץ. כעבור 4 שנים, ב-20 במאי 2010 שוחרר מהכלא. בראשית יוני הורתה לו המשטרה לעזוב את ירושלים, הואיל ומעמד תושב הקבע שלו נשלל כבר בשנת 2006 על ידי שר הפנים רוני בר-און בעילה של הפרת אמונים. לאחר שלא מילא את הוראת המשטרה ולא עזב את תחומי ירושלים, נעצר שנית. בדצמבר גזר עליו בית משפט השלום בירושלים 5 חודשי מאסר בגין כניסה שלא כדין לישראל. הוא שוחרר מיד מפני ששהה במעצר מאז חודש יוני.

ביולי 2013 נעצר בביתו בכפר עקב והושם במעצר מינהלי. ב-30 ביולי 2015 שוחרר אבו טיר מהכלא.

ב-28 בינואר 2016 נעצר פעם נוספת על ידי צה"ל ושוחרר ב-30 במאי 2017. בספטמבר 2017 ביטל בג"ץ את שלילת התושבות של אבו טיר ושל שלושה חברי פרלמנט נוספים ממזרח ירושלים בנימוק של חוסר סמכות, אך השהה את הביטול לחצי שנה על מנת לאפשר חקיקה בנושא.

בחודש מרץ 2019 נעצר בביתו ברמאללה והושם במעצר מינהלי. שוחרר באוקטובר 2019.

אבו טיר דוגל במשטר אסלאמי. הוא מתנגד למשא ומתן עם מדינת ישראל, ומאמין כי "אנחנו [חמאס] לא נגד יהודים, אלא נגד הכיבוש והדיכוי. בעבר נאמר כי איננו מבינים בפוליטיקה, אלא רק בכוח, אבל אנחנו תנועה חזקה שפועלת בכל התחומים, ואפילו מוכיחים שאנחנו מבינים בפוליטיקה יותר מאחרים".

הוא מוכר בזקנו הצבוע בחינה כתומה. לדבריו, הוא עושה זאת מכיוון שכך נהג לעשות מוחמד, וכן מכיוון שהדבר מסייע לו נגד קשקשים וכאבי ראש.

## ראו גם
* מעמד התושבות במזרח ירושלים

## קישורים חיצוניים
* 

## הערות שוליים

קטגוריה:פעילי חמאס
קטגוריה:חברי המועצה המחוקקת הפלסטינית
קטגוריה:האחים המוסלמים
קטגוריה:ירושלים: אישים
קטגוריה:אסירים ביטחוניים בישראל
קטגוריה:עצירים מנהליים בישראל
קטגוריה:פלסטינים שנולדו ב-1951
יש גם ימים כאלה...

**יש גם ימים כאלה... – רעיונות לשיפור מצב-הרוח** (באנגלית: **The Blue Day Book**) הוא ספר הומוריסטי שנכתב על ידי הסופר האוסטרלי בראדלי טרבור גריב בשנת 2000. הספר זכה להצלחה גדולה ונמכר בעיקר בקטגוריית ספרי המתנות. 

הספר בא לעודד את הקורא ולתת לו טיפים לחיים וסיבות לשמוח, אשר מוצגים בדרך בלתי שגרתית: כל עמוד בספר מכיל משפט אחד בלבד, ומלווה בתצלום של בעל חיים כלשהו. כל עשרות התצלומים המופיעים בספר הם צילומים מאוד מיוחדים, אשר "תפסו" את בעל החיים בתנוחה ובזווית בלתי שגרתיים, לדוגמה: דוב המכסה את פניו ונראה כאילו הוא בוכה, חתלתול הנתלה על ענף של עץ ונאחז בציפורניו כדי לא ליפול, פינגווין אשר מועד ומחליק על הקרח וכדומה. כל צילום כזה בא לתאר את המשפט שנכתב באותו עמוד, ולמעשה בא לתאר מצב אנושי או רגש אנושי כלשהו. השילוב של המשפט הכתוב עם התמונה הבלתי רגילה מעוררים צחוק, וצחוק זה הוא למעשה זה אשר מעודד את הקורא.

על הכריכה הקדמית של הספר מופיע צילום של צפרדע עם מבט עגום בעיניה- זהו בעצם הקורא העצוב. בכריכה האחורית מופיעה אותה צפרדע, אלא שהפעם היא מחייכת.

גריב ניסה להוציא לאור את הספר ונדחה חמש פעמים, ורק בפעם השישית זכה לפרסם את יצירתו. הספר תורגם לעברית על ידי אירית ארב והובא לדפוס בישראל בשנת 2002.

קטגוריה:ספרי 2000
קטגוריה:ספרי הומור וקומדיה
קטגוריה:ספרי הוצאת מטר
חוליה (צבא)

**חולְיה** (**ב[[אנגלית]]**: Fireteam) היא המבנה הצבאי הקטן ביותר מעל לרמת הפרט (חייל בודד). לרוב, מונה חוליה שלושה חיילים. חוליה בת שני לוחמים מכונה "חוליה מצומצמת" וחוליה בת ארבעה או חמישה לוחמים היא "חוליה מורחבת". בדרך כלל, חוליה לא תפעל בצורה עצמאית אלא תהווה חלק ממבנה רחב יותר של כיתה. הכיתה תכיל לרוב בין שתיים לארבע חוליות.

חוליה היא בדרך כלל גוף שקיומו זמני והוגדר רק לצורך פעולה מסוימת. במצב כזה, אותה כיתה תתחלק לחוליות בכל פעם באופן אחר ומפקד החוליה יהיה החייל המקצועי או המנוסה יותר שנבחר באופן זמני. אולם, חוליות מצומצמות, בנות שני חיילים נוטות להיות בעלות הגדרה קבועה. מפקד חוליה כזו הוא לרוב חייל שהתמחה בהפעלת נשק מסוים וחייל שני שתרגל את הסיוע למפקד החוליה המצומצמת. דוגמאות: חוליית המרגמה הקלה, חוליית RPG, חוליית מקלע וכיוצא בזה. בחלוקת מחלקה (כוח המכיל לרוב שלוש כיתות) לחוליות מצומצמות אחד האלחוטנים של המחלקה הוא בן חולייתו של מפקד המחלקה (המפקד הוא לרוב קצין בדרגת סגן משנה) והאלחוטן השני הוא בן חולייתו של הסמל המחלקתי.

קטגוריה:מרכיבי סדר הכוחות
פרוסת סיליקון

[שמאל|ממוזער|250px|פרוסת סיליקון שיוצרה ב[אינטל]]
160px|ממוזער|left|פרוסת סיליקון נקיה
**פרוסת סיליקון** היא פרוסה של גביש יחיד של צורן בעל ניקיון גבוה. שימושן העיקרי של פרוסות הסיליקון הוא כבסיס לייצור שבבים והתקני מוליך למחצה בתעשיית המיקרו-אלקטרוניקה. פרוסת הסיליקון נחתכת מתוך חד-גביש גלילי מוארך (המכונה ingot) של צורן המגודל באופן מלאכותי. בדרך כלל מוסיפים להתך הסיליקון לפני הגידול ריכוזים נמוכים מאוד של מאלחים (מסממים) כגון בורון, ארסן וזרחן, על מנת להקנות לסיליקון תכונות חשמליות לפי הצורך. פרוסות סיליקון ללא מאלחים, המכונות סיליקון אינטרינזי, הן בעלות התנגדות חשמלית גבוהה והן נדירות יותר ויקרות יותר.

## תכונות
הפרוסה לרוב עגולה, בקוטר בין 25–300 מ"מ (הדור הבא מתוכנן להיות בגודל 450 מ"מ), המלוטשת מצידה האחד באיכות גבוהה, ומצידה האחר מלוטשת באופן גס. הצד המבריק (מלוטש) של הפרוסה משמש ליצירת ההתקנים המוליכים למחצה. הצד הגס של הפרוסה משמש לדפינת (חיבור) הפרוסה במכונות הייצור.
[שמאל|ממוזער|250px|פרוסת סיליקון בגודל 2,4,6 ו-8 [אינץ']]

על מנת שיהיה ניתן ליצור על פרוסת הסיליקון התקנים אלקטרוניים איכותיים, חייבת הפרוסה לעמוד בדרישות איכות גבוהות במיוחד. לדוגמה: ריכוז האטומים הזרים (שאינם אטומי סיליקון) חייב להיות נמוך במיוחד. במיוחד אמור הדבר לאטומים זרים כגון: סידן, אשלגן, נחושת וזהב אשר להם פוטנציאל להשפיע על התכונות החשמליות של הסיליקון גם בריכוזים מזעריים.

## ייצור
[160px|ממוזער|left|חד גביש של [צורן|סיליקון שגודל בתהליך צ'וחרלסקי. מגביש כזה חותכים פרוסות סיליקון ומלטשים אותן]]
פרוסות סיליקון מיוצרות בתהליך גידול גבישים, שאחריו חותכים את חומר הגלם במסור חוט, ומלטשים את הפרוסות. הכוון הקריסטלוגרפי של הגביש, אינדקס מילר, חשוב לצורך התכונות האלקטרוניות שלו, והוא נקבע על פי כוון הגביש ההתחלתי, הנקרא גרעין התגבשות.

### תהליכים לגידול גבישים
בתהליך צ'וחרלסקי  מכניסים מוט סיליקון קטן המשמש כגרעין התגבשות לצינור קוורץ שבו סיליקון מומס ונקי, ויוצרים תוך משיכה וסיבוב של המוט יחד עם הפרשי הטמפרטורות, גביש יחיד גדול. הגביש בשיטה זו גדל מן המרכז החוצה.

בתהליך ברידג'מן-סטוקברגר  הגביש גדל בצינור עם סיליקון מומס, שצדו האחד קר יותר ובו פרוסת סיליקון המשמשת כגרעין התגבשות, והגביש בתהליך גדל לאורך הצינור בהתחילו מהצד הזה.

## קישורים חיצוניים

קטגוריה:חומרי גלם
קטגוריה:מוליכים למחצה
אלי בזק

הרב **אליהו (אלי) בזק** (נולד בג' בסיוון התשט"ו, מאי 1955) הוא רב דתי לאומי, מתלמידי הרב צבי יהודה הכהן קוק והרב צבי ישראל טאו.

## ביוגרפיה
נולד בירושלים לשופט יעקב בזק. בצעירותו למד בישיבה התיכונית נתיב מאיר שבירושלים, לאחר מכן המשיך לישיבת מרכז הרב, שם למד שנים אצל הרב צבי יהודה הכהן קוק, ונחשב לאחד מתלמידיו המובהקים המאוחרים, וכן נחשב לאחד מתלמידיו הגדולים של הרב צבי ישראל טאו. למד גם בכולל של הרב זלמן נחמיה גולדברג.

שיעוריו עוסקים בעיקר בספר הכוזרי, בכתבי הרב קוק ושיחות הרב צבי יהודה. מלמד בישיבת ההסדר ירוחם מאז שנותיה הראשונות וכן בישיבת הר המור בירושלים, בישיבת ההסדר "איילת השחר" באילת, בתלמוד תורה מורשה, ובעבר גם בישיבה הגבוהה בית אל. בשנת תשנ"ה (1995) התחיל ללמד בישיבת דימונה. בשנת תש"ס, עם מעבר הישיבה בדימונה למצפה רמון, עבר לירושלים, אך הוא ממשיך להעביר שיעורים בישיבת מצפה רמון.

בשנת תשס"ג (2003) הקים יחד עם הרב ישעיהו דורון את ישיבת לנתיבות ישראל שברובע הנוצרי בעיר העתיקה. בהמשך התאחדה הישיבה עם ישיבת "חומות ירושלים" בראשות הרב מרדכי נחמני.

פרסם את הספר "מדבר בצדקה" (אילת, תש"ס) – על השואה במשנתו של הרב צבי יהודה קוק. באייר תש"ע יצא לאור ספר שבו ערוכים שיעוריו על המאמר הראשון בספר הכוזרי, בעריכת הרב אלי פיינסילבר. שיעוריו מופצים מדי שבוע בדואר אלקטרוני, בידי בנו הרב יצחק בזק.

## משפחתו
נשוי לבתיה אביב"י, בתו של העיתונאי אריה אביב"י ואחותו של הרב יוסף אביב"י. אחיו הם הרב מאיר בזק, ר"מ בישיבת מעלות והדיין הרב חיים בזק מצפת. אחותו היא תמר בזק-רפפורט, שופטת בבית המשפט המחוזי בירושלים. דודתו היא אסתר בזק שהייתה אישיות מוכרת בנווה דקלים וכן בחבל ימית. בן דודו הוא הרב אמנון בזק. בן דוד אחר הוא שי בזק, לשעבר יועץ התקשורת של בנימין נתניהו וקונסול ישראל בפלורידה ובבוסטון.

בינואר 2024, במהלך מלחמת חרבות ברזל, נפצע קשה בנו בצלאל בקרבות ברצועת עזה.

## קישורים חיצוניים
* 
* 

## הערות שוליים

קטגוריה:ראשי ישיבות ציוניות
קטגוריה:בוגרי ישיבת נתיב מאיר
קטגוריה:בוגרי ישיבת מרכז הרב
אלי
קטגוריה:רבני ישיבת הר המור
קטגוריה:תלמידי הרצי"ה קוק
קטגוריה:רבני ישיבת ההסדר ירוחם
קטגוריה:ישראלים שנולדו ב-1955
ליחה

**ליחה** (בעברית ארכאית: **כִּיחַ**) היא רוק המעורבב עם הריר המופרש על ידי מערכת הנשימה ומגיע אל חלל הפה. לעיתים הליחה מגיעה אל הפה באמצעות שיעול, ומחלות הקשורות בדרכי הנשימה מלוּות לעיתים שיעול המייצר ליחה. בנוסף, הופעת ליחה יכולה להיגרם כתוצאה מעישון.

## צבעי הליחה
*ליחה של אדם בריא היא בצבע לבן או שקוף, והיא לרוב נספגת באופן טבעי בגוף.
**ריבוי ליחה שקופה או לבנה מרמזת על אלרגיה.
*ליחה צהובה היא סימן לזיהום.
*ליחה ירוקה יכולה להיות סימן לזיהום. ליחה ירוקה-חומה יכולה להיות סימן לדלקת ריאות.
*ליחה חומה אופיינית לאנשים המעשנים.
*ליחה מהולה בדם יכולה להיות סימן לשחפת או סרטן ריאות.

## ראו גם

* ארבע הליחות
* נזלת

קטגוריה:נוזלי גוף